Setu,  mall eo stagiñ en-dro da skriv traoù amañ ! Ha neoazh n'eo ket ar sujedoù a vank ! An deizioù-mañ e ta soñjoù din evit skriv a-fed ar yezh da skouer, a-fed an empenn, a-fed un troc'h traoù ! Petra a vank evel atav  ? Hor mignon an amzer !!!  Met amzer da vale en natur n'em eus ket bet kement-se.  Get hiraezh e c'hortozan kan ar goukoug, tuchant e ray goap an dud doc'hin dre ma n'em eus ket c'hoazh klevet !  Hiniv, get kan an devedig kabell du àr-dreñv, setu me é" sellet doc'h ar bleuñv derv é tisoc'h. Eya, a-c'houde penn-kentañ ar miz e komañs festival bras an derv ! Int eo, get ar stank mand int, a lak an dud da lâret "ar gwez o deus del" pe "ar gwez n'o deus ket c'hoazh del"... dre vras, rak e  lec'hioù zo e kaver koadoù stank get faw da skouer.  Del an derv a za er-maez àr un dro get ar bleuñv enta. Ar re a sellen doc'hte hiniv a oa bleuñv par, goafioù ma faot deoc'h, ar re a daolo pollenn. Glas int, ur glas tener evel kani ar geot; dont a raint melenikoc'h goude. Met bleuñv an derv n'o deus ket livoù flamm na stummoù souezhus o lakahe da vout gwelet a-ziabell. Ha lod-kaer a dud a bas hep o remerkiñ. Ha neoazh n'int ket vil anezhe !